CELEX: 52020PC0830
Language: ro
Date: 2020-12-10
Title: Propunere de REGULAMENT AL PARLAMENTULUI EUROPEAN ȘI AL CONSILIULUI de modificare a Regulamentului (UE) 2017/2403 în ceea ce privește autorizațiile de pescuit pentru navele de pescuit ale Uniunii în apele Regatului Unit și operațiunile de pescuit ale navelor de pescuit ale Regatului Unit în apele Uniunii

COMISIA EUROPEANĂ
            Bruxelles, 10.12.2020
            COM(2020) 830 final
            2020/0366(COD)
            Propunere de
            REGULAMENT AL PARLAMENTULUI EUROPEAN ȘI AL CONSILIULUI
            de modificare a Regulamentului (UE) 2017/2403 în ceea ce privește autorizațiile de pescuit pentru navele de pescuit ale Uniunii în apele Regatului Unit și operațiunile de pescuit ale navelor de pescuit ale Regatului Unit în apele Uniunii 
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               În temeiul Regulamentului (UE) nr. 1380/2013
                  1
               , (Regulamentul de bază privind politica comună în domeniul pescuitului), navele de pescuit ale Uniunii au acces egal la apele și resursele Uniunii care intră sub incidența normelor politicii comune în domeniul pescuitului. După încheierea perioadei de tranziție, politica comună în domeniul pescuitului nu se va mai aplica Regatului Unit. Din acel moment, apele Regatului Unit (apele teritoriale și zona economică exclusivă adiacentă) nu vor mai face parte din apele Uniunii.    
            
            
               Pentru a se garanta durabilitatea activităților de pescuit și având în vedere importanța pescuitului pentru subzistența economică a numeroase comunități, este important să se mențină deschisă posibilitatea unor înțelegeri privind acordarea accesului reciproc navelor Uniunii și ale Regatului Unit în apele celeilalte părți, după 31 decembrie 2020, până la încheierea unui acord în domeniul pescuitului cu Regatul Unit. Prezentul regulament urmărește crearea cadrului juridic corespunzător referitor la acest acces.
            
            
               În conformitate cu Convenția Organizației Națiunilor Unite asupra dreptului mării din 10 decembrie 1982 („UNCLOS”) și cu Acordul Organizației Națiunilor Unite pentru aplicarea prevederilor Convenției Organizației Națiunilor Unite asupra dreptului mării din 10 decembrie 1982 în legătură cu conservarea și gestionarea populațiilor transzonale și a stocurilor de pești mari migratori din 4 august 1995 („UNFSA”), gestionarea anumitor populații transzonale și stocuri de pești mari migratori comune necesită cooperarea tuturor țărilor în ale căror ape apar stocurile respective (statele de coastă) și a țărilor ale căror flote exploatează stocurile respective (statele care pescuiesc). Această cooperare poate fi stabilită în cadrul unor înțelegeri ad-hoc între țările care dețin un interes în privința pescuitului.
            
            
               Posibilitățile de pescuit pentru anul 2021 trebuie să fie convenite, de asemenea, de Regatul Unit. Aceste înțelegeri vor asigura baza pentru stabilitatea activităților de pescuit și vor trebui să fie încheiate cu respectarea deplină a cerințelor de la articolele 61 și 62 din UNCLOS. Înțelegerile respective trebuie să urmărească să asigure exploatarea durabilă a resurselor marine vii și stabilitatea atât în apele Uniunii, cât și în cele ale Regatului Unit. 
            
            
               Regulamentul (UE) 2017/2403
                  2
                (Regulamentul SMEFF) stabilește normele pentru operațiunile de pescuit efectuate de navele de pescuit ale Uniunii în apele unei țări terțe și pentru nave de pescuit ale unor țări terțe în apele Uniunii. 
            
            
               Pentru operațiunile de pescuit realizate de navele de pescuit ale Uniunii în apele unei țări terțe, SMEFF prevede că un stat membru de pavilion poate acorda autorizații directe operatorului și stabilește condițiile și procedurile de acordare a acestor autorizații. Dat fiind numărul de nave de pescuit ale Uniunii care desfășoară activități de pescuit în apele Regatului Unit, aceste condiții și proceduri ar putea duce la întârzieri considerabile și la o sarcină administrativă mai mare în cazul în care Regatul Unit autorizează navele UE să pescuiască în apele Regatului Unit. Este necesar să se stabilească condiții și proceduri specifice pentru a se facilita autorizarea de către Regatul Unit a navelor de pescuit ale Uniunii să realizeze activități de pescuit în apele Regatului Unit. Aceste condiții și proceduri ar trebui să fie echivalente cu cerințele de autorizare pe care le stabilește SMEFF pentru navele țărilor terțe care desfășoară activități de pescuit în apele Uniunii. 
            
            
               Normele specifice prevăzute în prezenta propunere ar trebui să se aplice începând din ziua următoare încheierii perioadei de tranziție. Acordarea autorizațiilor face obiectul principiului „reciprocității”, și anume al condiției ca Regatul Unit să extindă drepturile de acces pentru ca navele UE să desfășoare activități de pescuit în apele Regatului Unit pe o bază care să fie satisfăcătoare pentru Uniune. Prin urmare, autorizațiile vor fi acordate numai dacă și în măsura în care Regatul Unit furnizează autorizații pentru ca navele Uniunii să utilizeze posibilitățile de pescuit care le-au fost alocate.
            
            
               •Coerența cu dispozițiile existente în domeniul de politică
            
            
               
                  Nu se aplică.
               
            
            
               •Coerența cu alte domenii de politică ale Uniunii
            
            
               
                  Nu se aplică.
               
            
            
               2.TEMEIUL JURIDIC, SUBSIDIARITATEA ȘI PROPORȚIONALITATEA
            
            
               •Temeiul juridic
            
            
               
                  Temeiul juridic este articolul 43 alineatul (2) din Tratatul privind funcționarea Uniunii Europene. 
               
            
            
               •Subsidiaritatea 
            
            
               PCP și controlul său reprezintă un domeniu de competență exclusivă a UE în temeiul articolului 3 litera (d) din tratat și prin urmare nu se aplică principiul subsidiarității. 
            
            
               Actul propus ar modifica Regulamentul Uniunii (UE) 2017/2403, astfel încât să furnizeze un temei juridic în dreptul Uniunii care să prevadă posibilitatea pentru navele Regatului Unit de a desfășura activități de pescuit în apele Uniunii și introducerea unor proceduri de autorizare simplificate și mai eficiente pentru navele care doresc să pescuiască în apele Regatului Unit. În consecință, este indispensabil să se întreprindă acțiuni la nivelul Uniunii, rezultatul neputând fi obținut prin acțiuni la nivelul statelor membre din cauza competenței exclusive a Uniunii.
            
         
         
            
               •Proporționalitatea
            
            
               
                  Propunerea respectă principiul proporționalității. Regulamentul propus este considerat proporțional deoarece scopul urmărit este să poată fi asigurat statu-quo-ul în ceea ce privește accesul navelor de pescuit ale Uniunii în apele Regatului Unit, prin stabilirea unor condiții de autorizare reciproce. Se evită în acest mod perturbările majore și întârzierile în procedurile de autorizare.  
               
            
            
               •Alegerea instrumentului
            
            
               
                  Prezentul act este modificarea unui regulament. 
               
            
            
               •Transmiterea propunerii către parlamentele naționale
            
            
               Proiectele de acte legislative, inclusiv propunerile din partea Comisiei, înaintate Parlamentului European și Consiliului trebuie transmise parlamentelor naționale în conformitate cu Protocolul (nr. 1) privind rolul parlamentelor naționale în Uniunea Europeană, anexat la tratate.
            
            
               Conform articolului 4 din protocol, trebuie să treacă o perioadă de opt săptămâni între data la care un proiect de act legislativ este pus la dispoziția parlamentelor naționale și data la care proiectul în cauză este înscris pe ordinea de zi provizorie a Consiliului, în vederea adoptării acestuia sau în vederea adoptării unei poziții în cadrul unei proceduri legislative.
            
            
               Cu toate acestea, în temeiul articolului 4, sunt posibile excepții în cazuri de urgență, ale căror motive trebuie indicate în act sau în poziția Consiliului. 
            
            
               
                  Având în vedere necesitatea de a prevedea proceduri de autorizare a operațiunilor de pescuit durabil în Regatul Unit și în apele Uniunii, cel târziu până în ziua următoare celei în care dreptul Uniunii încetează să se aplice Regatului Unit și pe teritoriul acestuia, și având în vedere necesitatea de a prevedea proceduri de autorizare a operațiunilor de pescuit durabil în Regatul Unit și în apele Uniunii pe bază de reciprocitate cel târziu până în ziua respectivă, pentru a evita o întrerupere bruscă a operațiunilor de pescuit în apele respective, adoptarea prezentei propuneri de către Parlamentul European și Consiliu trebuie considerată un caz de urgență. Prin urmare, se consideră adecvat să se prevadă o excepție de la perioada de opt săptămâni menționată la articolul 4 din Protocolul nr. 1 privind rolul parlamentelor naționale în Uniunea Europeană, anexat la Tratatul privind Uniunea Europeană, la Tratatul privind funcționarea Uniunii Europene și la Tratatul de instituire a Comunității Europene a Energiei Atomice.
               
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               •Evaluările ex post/verificarea adecvării legislației existente
            
            
               
                  Nu se aplică din cauza naturii temporare, excepționale și punctuale a evenimentului pentru care este necesară prezenta propunere nelegată de obiectivele legislației existente. 
               
            
            
               •Consultările cu părțile interesate
            
            
               
                  Diverse părți interesate din domeniul pescuitului și reprezentanți ai statelor membre au adus în discuție dificultățile generate de retragerea Regatului Unit din Uniune și posibile soluții în acest sens. Totalitatea operatorilor, a părților interesate și a statelor membre în cauză au subliniat necesitatea asigurării unor activități reciproce de pescuit durabil. 
               
            
            
               •Obținerea și utilizarea expertizei
            
            
               
                  Nu se aplică.
               
            
            
               •Evaluarea impactului
            
            
               Nu este necesară o evaluare a impactului, având în vedere caracterul excepțional al situației și nevoile limitate ale perioadei în care este pusă în aplicare schimbarea statutului Regatului Unit. Nu sunt disponibile alte opțiuni de politică, diferite din punct de vedere material și juridic de cea propusă.
                     
            
            
               •Adecvarea reglementărilor și simplificarea
            
            
               Nu se aplică.
            
         
         
            
               •Drepturile fundamentale
            
            
               
                  Prezenta propunere nu are consecințe asupra protecției drepturilor fundamentale.
               
            
            
               4.IMPLICAȚIILE BUGETARE
            
            
               Propunerea nu are niciun fel de implicații bugetare.
            
            
               5.ALTE ELEMENTE
            
            
               Nu se aplică.
            
            
               2020/0366 (COD)
            
            
               Propunere de
            
            
               REGULAMENT AL PARLAMENTULUI EUROPEAN ȘI AL CONSILIULUI
            
            
               de modificare a Regulamentului (UE) 2017/2403 în ceea ce privește autorizațiile de pescuit pentru navele de pescuit ale Uniunii în apele Regatului Unit și operațiunile de pescuit ale navelor de pescuit ale Regatului Unit în apele Uniunii 
               
            
               PARLAMENTUL EUROPEAN ȘI CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 43 alineatul (2),
            
            
               având în vedere propunerea Comisiei Europene,
            
            
               după transmiterea proiectului de act legislativ către parlamentele naționale,
            
            
               având în vedere avizul Comitetului Economic și Social European
                  3
               , 
            
            
               hotărând în conformitate cu procedura legislativă ordinară,
            
            
               întrucât:
            
            
               (1)La 29 martie 2017, Regatul Unit a prezentat notificarea intenției sale de a se retrage din Uniune în temeiul articolului 50 din Tratatul privind Uniunea Europeană. 
            
            
               (2)Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice (denumit în continuare „Acordul de retragere”) conține prevederi pentru aplicarea dispozițiilor legislației Uniunii în Regatul Unit și pe teritoriul acestuia după data de la care tratatele încetează să se mai aplice Regatului Unit și pe teritoriul acestuia. Politica comună în domeniul pescuitului (PCP) se va aplica Regatului Unit și pe teritoriul acestuia pe durata perioadei de tranziție în conformitate cu acordul menționat și va înceta să se aplice la 31 decembrie 2020. 
            
            
               (3)Din momentul în care PCP va înceta să se mai aplice Regatului Unit și pe teritoriul acestuia, apele Regatului Unit (apele teritoriale și zona economică exclusivă adiacentă) nu vor mai face parte din apele Uniunii. În consecință, în absența unui acord de pescuit cu Regatul Unit, navele Uniunii și cele ale Regatului Unit riscă să nu aibă posibilitatea de a utiliza pe deplin posibilitățile de pescuit care ar putea fi disponibile pentru anul 2021. 
            
         
         
            
               (4)Pentru a se garanta durabilitatea activităților de pescuit și având în vedere importanța pescuitului pentru subzistența economică a numeroase comunități din Uniune și din Regatul Unit, este important să se mențină posibilitatea unor înțelegeri privind acordarea accesului continuu reciproc navelor Uniunii și ale Regatului Unit în apele celeilalte părți după 31 decembrie 2020. Prin urmare, prezentul regulament trebuie să creeze cadrul juridic corespunzător referitor la acest acces reciproc.
            
            
               (5)Sfera de aplicare teritorială a prezentului regulament și orice referire la Regatul Unit nu includ Gibraltarul.
            
            
               (6)Posibilitățile de pescuit pentru anul 2021 urmează să fie stabilite de Uniune și de Regatul Unit cu respectarea deplină a cerințelor prevăzute la articolele 61 și 62 din Convenția Națiunilor Unite asupra dreptului mării
                  4
               . Pentru a asigura exploatarea durabilă a resurselor marine vii și stabilitatea în apele Uniunii și în apele Regatului Unit, cotele alocate și părțile din cotele alocate statelor membre și Regatului Unit se stabilesc în conformitate cu legislația aplicabilă a Uniunii și, respectiv, a Regatului Unit. 
            
            
               (7)Având în vedere modelele de pescuit de lungă durată ale navelor Regatului Unit în apele Uniunii și viceversa și pentru a obține accesul reciproc la ape, Uniunea ar trebui să prevadă un mecanism prin care navele Regatului Unit să aibă acces la apele Uniunii prin intermediul autorizațiilor, pentru a putea pescui părțile din cotele care vor fi alocate Regatului Unit, în aceleași condiții care se aplică navelor Uniunii. Ar trebui să se acorde astfel de autorizații de pescuit numai dacă și în măsura în care Regatul Unit continuă să acorde autorizații pentru ca navele Uniunii să continue să pescuiască în apele Regatului Unit.
            
            
               (8)Regulamentul (UE) 2017/2403 al Parlamentului European și al Consiliului
                  5
                stabilește normele pentru eliberarea și gestionarea autorizațiilor de pescuit pentru navele Uniunii din apele aflate sub suveranitatea sau jurisdicția unei țări terțe și pentru navele de pescuit ale țărilor terțe care desfășoară activități de pescuit în apele Uniunii.
            
            
               (9)Mai exact, regulamentul menționat stabilește norme pentru operațiunile de pescuit realizate de navele de pescuit ale Uniunii în apele unei țări terțe în afara cadrului unui acord și prevede că un stat membru de pavilion poate acorda autorizații directe și stabilește condițiile și procedurile de acordare a acestor autorizații.  Având în vedere numărul de nave de pescuit ale Uniunii care desfășoară activități de pescuit în apele Regatului Unit, aceste condiții și proceduri ar duce la întârzieri considerabile și la o sarcină administrativă mai mare în absența unui acord de retragere sau a unui acord de pescuit. În consecință, este necesar să se prevadă condiții și proceduri specifice pentru a se facilita eliberarea de autorizații de către Regatul Unit pentru navele de pescuit ale Uniunii pentru ca acestea să desfășoare activități de pescuit în apele Regatului Unit. 
            
            
               (10)Este necesar să se prevadă derogări de la normele care se aplică navelor de pescuit ale țărilor terțe și să se prevadă condiții și proceduri specifice prin care să se permită eliberarea de autorizații de către Uniune pentru navele de pescuit ale Regatului Unit pentru ca acestea să desfășoare activități de pescuit în apele Uniunii.
            
            
               (11)Prin urmare, Regulamentul (UE) 2017/2403 ar trebui modificat în consecință.
            
            
               (12)În conformitate cu articolul 4 alineatul (3) din Regulamentul (CEE, Euratom) nr. 1182/71 al Consiliului
                  6
               , încetarea aplicării actelor stabilită la o anumită dată are loc la expirarea ultimei ore din ziua corespunzătoare acelei date. Prin urmare, prezentul regulament trebuie să se aplice de la 1 ianuarie 2021.
            
            
               (13)Întrucât perioada de tranziție prevăzută în Acordul de retragere se încheie la 31 decembrie 2020, în absența unui acord privind pescuitul încheiat cu Regatul Unit, prezentul regulament ar trebui să intre în vigoare în regim de urgență și ar trebui să se aplice de la 1 ianuarie 2021. Ca măsură de urgență, aceasta ar trebui să se aplice până la cea mai apropiată dintre următoarele date: 31 decembrie 2021 sau data la care intră în vigoare sau se aplică cu titlu provizoriu un acord care reglementează activitățile de pescuit între Uniune și Regatul Unit. 
            
            
               (14)Având în vedere necesitatea adoptării prezentului regulament înainte de data la care legislația Uniunii încetează să se aplice Regatului Unit și pe teritoriul acestuia în temeiul articolelor 126 și 127 din Acordul de retragere și având în vedere necesitatea de a prevedea proceduri de autorizare a operațiunilor de pescuit sustenabil în apele Regatului Unit și în apele Uniunii pe bază de reciprocitate cel târziu până în ziua respectivă, pentru a se evita întreruperea bruscă a operațiunilor de pescuit, s-a considerat oportun să se prevadă o excepție de la termenul de opt săptămâni prevăzut la articolul 4 din Protocolul nr. 1 privind rolul parlamentelor naționale în Uniunea Europeană, anexat la Tratatul privind Uniunea Europeană, la Tratatul privind funcționarea Uniunii Europene și la Tratatul de instituire a Comunității Europene a Energiei Atomice. 
            
            
               (15)Pentru ca atât operatorii din Uniune, cât și cei din Regatul Unit să poată continua să pescuiască, autorizațiile de pescuit pentru activitățile în apele Uniunii ar trebui acordate navelor din Regatul Unit numai dacă și în măsura în care Comisia consideră că Regatul Unit acordă drepturi de acces navelor Uniunii pentru ca acestea să poată desfășura operațiuni de pescuit în apele Regatului Unit pe bază de reciprocitate, 
            
            
               ADOPTĂ PREZENTUL REGULAMENT:
            
            
               Articolul 1 
               Modificări aduse Regulamentului (UE) 2017/2403
            
            
               Regulamentul (UE) 2017/2403 se modifică după cum urmează:
            
            
               (1)în titlul II capitolul II, se adaugă următoarea secțiune 4:
            
            
               „Secțiunea 4
            
            
               Autorizații pentru navele de pescuit ale Uniunii în apele Regatului Unit
            
            
               Articolul 18 a 
               Domeniul de aplicare
            
            
               Prin derogare de la secțiunea 3, prezenta secțiune se aplică operațiunilor de pescuit desfășurate de navele de pescuit ale Uniunii în apele Regatului Unit.
            
         
         
            
               Articolul 18b 
               Definiție
            
            
               În sensul prezentei secțiuni, „apele Regatului Unit” înseamnă apele aflate sub suveranitatea sau jurisdicția Regatului Unit stabilită în conformitate cu dreptul internațional.
            
            
               Articolul 18c 
               Procedura de obținere a unei autorizații de pescuit din partea Regatului Unit
            
            
               1.Un stat membru de pavilion care a verificat respectarea condițiilor prevăzute la articolul 5 transmite Comisiei cererea sau lista corespunzătoare de cereri de autorizații de către Regatul Unit. 
            
            
               2.Fiecare cerere sau listă de cereri conține informațiile solicitate de Regatul Unit pentru eliberarea autorizației, în formatul solicitat, astfel cum este comunicat de Regatul Unit Comisiei. 
            
            
               3.Comisia furnizează statelor membre informațiile și formatul menționate la alineatul (2). Comisia poate trimite statului membru de pavilion o cerere pentru orice fel de informații suplimentare necesare pentru verificarea respectării condițiilor menționate la alineatele (1) și (2). 
            
            
               4.În cazul în care, la primirea cererii sau a eventualelor informații suplimentare solicitate în temeiul alineatului (3), Comisia constată că sunt îndeplinite condițiile prevăzute la alineatele (1) și (2), aceasta transmite cererea Regatului Unit fără întârziere.
            
            
               5.De îndată ce Regatul Unit informează Comisia că a decis să elibereze sau să refuze o autorizație pentru o navă a Uniunii, Comisia informează imediat în acest sens statul membru de pavilion.
            
            
               6.Un stat membru de pavilion poate elibera o autorizație de pescuit pentru operațiuni de pescuit în apele Regatului Unit numai după ce fost informat că Regatul Unit a decis să elibereze o autorizație pentru nava de pescuit în cauză a Uniunii. 
            
            
               7.Operațiunile de pescuit nu încep decât după ce atât statul membru de pavilion, cât și Regatul Unit au eliberat o autorizație de pescuit.
            
            
               8.Dacă Regatul Unit informează Comisia că a decis să suspende sau să retragă o autorizație de pescuit pentru o navă de pescuit a Uniunii, Comisia informează imediat statul membru de pavilion în acest sens. Statul membru suspendă sau retrage în consecință autorizația sa de pescuit pentru operațiunile de pescuit în apele Regatului Unit.
            
            
               9.Dacă Regatul Unit informează în mod direct statul membru de pavilion că a decis să elibereze, să refuze, să suspende sau să retragă o autorizație de pescuit pentru o navă de pescuit a Uniunii, statul membru de pavilion informează imediat Comisia în acest sens. Statul membru suspendă sau retrage în consecință autorizația sa de pescuit pentru operațiunile de pescuit în apele Regatului Unit.
            
            
               Articolul 18d 
               Monitorizare
            
            
               Comisia monitorizează eliberarea de către Regatul Unit a autorizațiilor de pescuit pentru operațiuni de pescuit desfășurate de nave de pescuit ale Uniunii în apele Regatului Unit.”; 
            
            
            
               (2)Între titlul III și titlul IV se inserează titlul IIIa cu următorul text:
            
            
               „TITLUL IIIa
            
            
               „OPERAȚIUNI DE PESCUIT DESFĂȘURATE DE NAVELE DE PESCUIT ALE REGATULUI UNIT ÎN APELE UNIUNII
            
            
            
               Articolul 38 a 
               Domeniul de aplicare
            
         
         
            
               Prin derogare de la titlul III, prezentul titlu se aplică operațiunilor de pescuit desfășurate de navele de pescuit ale Regatului Unit în apele Uniunii.
            
            
               Articolul 38b 
               Operațiuni de pescuit desfășurate de nave din Regatul Unit
            
            
               Navele de pescuit ale Regatului Unit pot desfășura operațiuni de pescuit în apele Uniunii, în conformitate cu condițiile prevăzute în legislația aplicabilă a Uniunii, cu condiția ca navelor Uniunii să li se acorde acces pentru a desfășura operațiuni de pescuit în apele Regatului Unit pe bază de reciprocitate. 
            
            
               Articolul 38c 
               Principii generale 
            
            
               1.O navă de pescuit a Regatului Unit nu se angajează în operațiuni de pescuit în apele Uniunii decât dacă a obținut o autorizație de pescuit din partea Comisiei. Nava poate obține o astfel de autorizație numai dacă îndeplinește criteriile de eligibilitate prevăzute la alineatul (2). 
            
            
               2.Comisia poate elibera o autorizație de pescuit navelor Regatului Unit dacă:
            
            
               (a)nava de pescuit deține o licență de pescuit valabilă eliberată de autoritatea din Regatul Unit;
            
            
               (b)nava de pescuit este înscrisă de Regatul Unit într-un registru al flotei de pescuit accesibil Comisiei;
            
            
               (c)nava de pescuit și orice navă auxiliară asociată aplică sistemul numerelor de identificare a navelor al OMI în măsura în care acest lucru este obligatoriu în temeiul dreptului Uniunii;
            
            
               (d)nava de pescuit nu este inclusă într-o listă a navelor INN adoptată de o ORGP și/sau de Uniune, în temeiul regulamentului INN;
            
            
               (e)Regatul Unit nu este înscris pe o listă ca țară necooperantă, în temeiul regulamentului INN, sau ca țară care permite posibilități de pescuit nedurabil, în temeiul Regulamentului (UE) nr. 1026/2012;
            
            
               (f)sunt puse la dispoziția Regatului Unit posibilități de pescuit.  
            
            
               3.O navă a Regatului Unit autorizată să pescuiască în apele Uniunii respectă normele care reglementează operațiunile de pescuit ale navelor Uniunii în zona de pescuit în care își desfășoară activitatea. 
            
            
               Articolul 38d 
               Procedura de obținere a autorizațiilor de pescuit
            
            
               1.Regatul Unit transmite Comisiei cererea sau lista de cereri de autorizații pentru navele sale de pescuit. 
            
            
               2.Comisia poate solicita Regatului Unit informații suplimentare necesare pentru verificarea îndeplinirii condițiilor prevăzute la articolul 38c alineatul (2).
            
            
               3.Atunci când constată că sunt îndeplinite condițiile prevăzute la articolul 38b și la articolul 38c alineatul (2), Comisia poate să elibereze fără întârziere o autorizație de pescuit și să informeze în acest sens Regatul Unit și statele membre în cauză.
            
            
               Articolul 38e 
               Gestionarea autorizațiilor de pescuit
            
            
               1.În cazul în care condițiile stabilite la articolul 38b și la articolul 38c alineatul (2) nu mai sunt îndeplinite, Comisia ia măsurile adecvate, inclusiv modifică sau retrage autorizația, și informează în acest sens Regatul Unit și statele membre în cauză.
            
            
               2.Comisia poate refuza să elibereze autorizații, să suspende sau să retragă orice autorizație eliberată unei nave de pescuit din Regatul Unit în oricare dintre următoarele cazuri:
            
         
         
            
               (a)în situația în care a avut loc o schimbare fundamentală a circumstanțelor, în special în ceea ce privește accesul reciproc al navelor Uniunii în apele Regatului Unit;
            
            
               (b)în cazul în care există o amenințare gravă la adresa exploatării, gestionării și conservării durabile a resurselor biologice marine;
            
            
               (c)în cazul în care acest lucru este esențial pentru prevenirea sau eliminarea pescuitului INN; 
            
            
               (d)în cazul în care Comisia consideră acest lucru adecvat pe baza constatărilor sale rezultate din activitățile sale de monitorizare în temeiul articolului 18d; 
            
            
               (e)în cazul în care Regatul Unit refuză sau retrage în mod nejustificat autorizația navelor Uniunii pentru apele Regatului Unit.
            
            
               3.Comisia informează imediat Regatul Unit în cazul în care refuză, suspendă sau retrage autorizația în conformitate cu alineatul (2). 
            
            
               Articolul 38f 
               Încheierea operațiunilor de pescuit
            
            
               1.Atunci când posibilitățile de pescuit alocate Regatului Unit sunt considerate epuizate, Comisia informează de îndată Regatul Unit și autoritățile de inspecție competente ale statelor membre cu privire la acest lucru. Pentru a asigura continuarea operațiunilor de pescuit legate de posibilitățile de pescuit neepuizate, care pot avea o influență și asupra posibilităților de pescuit epuizate, Comisia solicită Regatului Unit să îi comunice măsuri tehnice pentru a preîntâmpina orice impact negativ asupra posibilităților de pescuit epuizate.
            
            
               2.De la data notificării menționate la alineatul (1), autorizațiile de pescuit acordate navelor aflate sub pavilionul Regatului Unit se consideră suspendate pentru operațiunile de pescuit în cauză, iar navele nu mai sunt autorizate să desfășoare aceste operațiuni de pescuit.
            
            
               3.Autorizațiile de pescuit se consideră retrase în cazul în care o suspendare a autorizațiilor de pescuit în conformitate cu alineatul (2) se referă la toate operațiunile pentru care au fost acordate.
            
            
               Articolul 38 g 
               Depășirea cotelor în apele Uniunii
            
            
               Atunci când stabilește că Regatul Unit a depășit cotele care i-au fost alocate pentru un stoc sau un grup de stocuri, Comisia efectuează deduceri din alte cote alocate Regatului Unit. Comisia depune eforturi pentru a se asigura că deducerea este în concordanță cu deducerile impuse statelor membre în circumstanțe similare.
            
            
               Articolul 38h 
               Control și asigurarea respectării normelor
            
            
               1.O navă a Regatului Unit autorizată să pescuiască în apele Uniunii respectă normele în materie de control care reglementează operațiunile de pescuit ale navelor Uniunii în zona de pescuit în care își desfășoară activitatea.
            
            
               2.O navă a Regatului Unit autorizată să pescuiască în apele Uniunii furnizează Comisiei sau organismului desemnat de aceasta și, dacă este cazul, statului membru de coastă datele pe care navele Uniunii trebuie să le transmită statului membru de pavilion în conformitate cu regulamentul privind controlul.
            
            
               3.Comisia sau organismul desemnat de aceasta transmite datele primite în conformitate cu alineatul (2) statului membru de coastă.
            
            
               4.O navă a Regatului Unit autorizată să pescuiască în apele Uniunii furnizează, la cerere, Comisiei sau organismului desemnat de aceasta rapoartele de observare elaborate în cadrul programelor de observare aplicabile.
            
            
               5.Statul membru de coastă înregistrează toate încălcările comise de navele de pescuit ale Regatului Unit, inclusiv sancțiunile aferente, în registrul național prevăzut la articolul 93 din regulamentul privind controlul.”.
            
            
               Articolul 2 
               Intrare în vigoare și aplicare
            
            
               Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            
         
         
            
               Prezentul regulament se aplică din ziua următoare datei la care legislația Uniunii încetează să se aplice Regatului Unit și pe teritoriul acestuia în temeiul articolelor 126 și 127 din Acordul de retragere, până la cea mai apropiată dintre următoarele date: 
            
            
               (1)31 decembrie 2021;
            
            
               (2)data la care intră în vigoare sau se aplică cu titlu provizoriu un acord care reglementează activitățile de pescuit între Uniune și Regatul Unit.
            
            
               Cu toate acestea, prezentul regulament nu se aplică în cazul în care acordul menționat la punctul (2) al doilea paragraf intră în vigoare sau se aplică cu titlu provizoriu până la data intrării în vigoare a prezentului regulament.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles,
            
            
               
                  Pentru Parlamentul European
                        Pentru Consiliu
               
               
                  Președintele
                        Președintele
               
            
         
         
            
                  
                     (1)
                  
                        Regulamentul Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului, (JO L 354, 28.12.2013, p. 22-61).
               
               
                  
                     (2)
                  
                        Regulamentul (UE) 2017/2403 al Parlamentului European și al Consiliului din 12 decembrie 2017 privind gestionarea sustenabilă a flotelor de pescuit externe și de abrogare a Regulamentului (CE) nr. 1006/2008 al Consiliului (JO L 347, 28.12.2017, p. 81).
                        
               
               
                  
                     (3)
                  
                        JO C , , p. .
               
               
                  
                     (4)
                  
                        Convenția Organizației Națiunilor Unite privind dreptul mării și Acordul din 28 iulie 1994 privind punerea în aplicare a părții XI a acesteia (JO L 179, 23.6.1998, p. 3).
               
               
                  
                     (5)
                  
                        Regulamentul (UE) 2017/2403 al Parlamentului European și al Consiliului din 12 decembrie 2017 privind gestionarea sustenabilă a flotelor de pescuit externe și de abrogare a Regulamentului (CE) nr. 1006/2008 al Consiliului (JO L 347, 28.12.2017, p. 81).
               
               
                  
                     (6)
                  
                        Regulamentul (CEE, Euratom) nr. 1182/71 al Consiliului din 3 iunie 1971 privind stabilirea regulilor care se aplică termenelor, datelor și expirării termenelor (JO L 124, 8.6.1971, p. 1).